[image: sigla_pmt_cmyk]ROMÂNIA
JUDEȚUL TIMIȘ
MUNICIPIUL TIMIȘOARA
DIRECȚIA ECONOMICĂ
Biroul Guvernanță Corporativă și Monitorizare Societăți
NR. SC2022-_________________________________________________________________
             Bd. C.D. Loga nr. 1, Timişoara, tel: +40 256 – 408.300, e-mail:cabinetprimar@primariatm.ro 


RAPORT DE SPECIALITATE
privind declanșarea procedurii de selecție a membrilor din cadrul Consiliului de Administrație 
al Agenției de Achiziții Publice Timișoara S.R.L 

	Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind declanșarea procedurii de selecție a membrilor din cadrul Consiliului de Administrație al Agenției de Achiziții Publice Timișoara S.R.L.;
Facem următoarele precizări: 
Prin Hotărârea Consiliului Local al Municipiului Timișoara nr. 5/11.01.2022 s-a aprobat înființarea unei unități de achiziții publice centralizate în municipiul Timișoara sub forma unei societăți comerciale cu răspundere limitată, cu denumirea Agentia de Achiziții Publice Timișoara S.R.L., această societate fiind administrată de 3 administratori numiți de asociatul unic.
	Prin Rezoluția nr. 6297 pronunțată în data de 04.03.2022 înregistrată la Oficiul Registrului Comerțului de pe lângă Tribunalul Timiș s-a admis cererea de înregistrare, respectiv autorizarea constituirii și înmatriculării în registrul comerțului sub nr. J35/960/2022 a Agenției de Achiziții Publice Timișoara S.R.L, având CUI 45751873 și sediul social în mun. Timișoara, Calea Circumvalațiunii, nr. 2, birourile 105-106, et. I, incinta INCUBOXX, Județul Timiș.
Declanşarea procedurii de selecţie a membrilor consiliilor de administraţie se realizează, în conformitate cu prevederile art. 3 din Anexa nr. 1 din HG nr. 722/2016, la data la care autoritatea publică tutelară emite actul administrativ în acest sens.
Luând în considerare dispozițiile art. 4, alin. (3) din HG nr. 722/2016, în vederea desemnării membrilor consiliului la societăţi, adunarea generală a acţionarilor, convocată la cererea acţionarului-stat sau unitate administrativ-teritorială, hotărăşte declanşarea procedurii de selecţie a membrilor consiliului, potrivit prevederilor art. 64^4 din ordonanţa de urgenţă şi art. V din Legea nr. 111/2016.
În conformitate cu dispoziţiile art. 12 lit. a) din Anexa nr. 1 din HG 722/2016 pentru aprobarea Normelor metodologice de aplicare a unor prevederi din OUG nr. 109/2011 privind guvernanţa corporativă a întreprinderilor publice, Comisia de selecție derulează întreaga procedură de selecție și propune candidații selectați în lista scurtă în vederea numirii pentru poziția de membri în consiliu, pe baza raportului privind numirile finale întocmit în acest scop.
Pentru respectarea procedurii de selecţie a membrilor consiliului de administraţie, potrivit dispoziţiilor prevăzute la art. 1 din Anexa 1c la Hotărârea de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice,  se impune întocmirea scrisorii de așteptări, „care face parte din setul de documente obligatorii cu care începe procesul de selecţie a membrilor consiliului şi directorilor/membrilor directoratului pentru întreprinderile publice, document de lucru care conţine performanţele aşteptate de la organele de administrare şi conducere şi politica acţionariatului privind administrarea şi conducerea întreprinderii publice”.
Totodată, potrivit prevederilor art. 3, pct. 2, lit. c) din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, actualizată, autoritatea publică tutelară are competenţa de a întocmi scrisoarea de aşteptări şi de a o publica pe pagina proprie de internet pentru a fi luată la cunoştinţă de candidaţii la postul de administrator înscrişi pe lista scurtă.
De asemenea, art. 8 din Anexa 1c din Hg nr.722/2016 reglementează faptul că “forma finală a scrisorii de așteptări este aprobată de conducătorul autorității publice tutelare, prin ordin.”
În conformitate cu prevederile art. 121 din Legea nr. 31/1990 privind societățile, Acţionarii reprezentând întreg capitalul social vor putea, dacă nici unul dintre ei nu se opune, să ţină o adunare generală şi să ia orice hotărâre de competenţa adunării, fără respectarea formalităţilor cerute pentru convocarea ei.
Având în vedere prevederile art. 125 din Legea nr. 31/1990 privind societățile, republicată, cu modificările și completările ulterioare, acționarii pot participa și vota în adunarea generală prin reprezentare, în baza unei împuterniciri acordate pentru respectiva adunare generală.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea societăţilor.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi, în condiţiile legii.
Având în vedere aspectele legale prezentate mai sus, propunem următoarele:
	Se aprobă declanșarea procedurii de selecție pentru ocuparea posturilor vacante din cadrul Consiliului de Administrație la Agenția de Achiziții Publice Timișoara S.R.L și se aprobă Scrisoarea de așteptări, conform anexei 1, care face parte integrantă din prezentul raport.
Comisia de selecție derulează întreaga procedură de selecție și propune candidați în vederea numirii pentru poziția de membri în consiliu de administrație și întocmește toate documentele necesare în procesul de selecție, în conformitate cu prevederile legale.
Sursa de finanţare pentru procedura de selecție este asigurată din bugetul local pe anul 2022, la Capitolul 51.02. " Autorităţi executive".
Se convoacă Adunarea Generală a Asociaților a Agenției de Achiziții Publice Timișoara S.R.L și se mandatează reprezentanții Municipiului Timișoara în Adunarea Generală a Asociaților pentru declanșarea procedurii de selecție în conformitate cu prevederile art. 4, alin. (3) din HG 722/2016 și ale prezentei hotărâri.
	Având în vedere reglementările legale expuse în prezentul raport, apreciem că Proiectul de hotărâre privind declanșarea procedurii de selecție a membrilor din cadrul Consiliului de Administrație al Agenției de Achiziții Publice Timișoara S.R.L., îndeplinește condițiile pentru a fi supus dezbaterii și aprobării plenului consiliului local.


Director Economic,						   Consilier BGCMS,
 Steliana Stanciu						      Violeta Lazăr

